ຕຳຫຼວດ ຫຼາຍຮ້ອຍຄົນ ຈາກທົ່ວປະເທດ ເຂົ້າຮ່ວມພິທີ ສົ່ງສະການ ໃຫ້ທ່ານ Ramos 
ຕຳຫຼວດຫລາຍຮ້ອຍຄົນ ຈາກທົ່ວປະເທດ ເຂົ້າຮ່ວມ ພິທີສົ່ງສະການ ໃຫ້ແກ່ທ່ານ Rafael Ramos ເຈົ້າໜ້າທີ່ຕຳຫຼວດ ທີ່ຖືກຍິງຕາຍ ຢູ່ນິວຢອກ.
ບັນດາເຈົ້າໜ້າທີ່ຕຳຫລວດຈາກທົ່ວສະຫະລັດ ກຳລັງຢູ່ທີ່ນະ ຄອນນິວຢອກ ໃນວັນເສົາມື້ນີ້ ເພື່ອຮ່ວມສົ່ງສະການ ໃຫ້ແກ່ ເຈົ້າໜ້າທີ່ຕຳຫລວດນິວຢອກ ນຶ່ງໃນ ຈຳນວນສອງຄົນທີ່ໄດ້ ຖືກຍິງຕາຍ ຢູ່ໃນລົດລາດຕະເວນ ຂອງເຂົາເຈົ້າ ໃນການ ລອບສັງຫານ ກາງເວັນແສກໆ ໃນເມືອງ Brooklyn ພວກຕຳຫລວດເປັນຈຳນວນຫລວງຫລາຍ ໄດ້ຮ່ວມສົມທົບ ກັບບັນດາຍາດຕິພີ່ນ້ອງ ແລະເພື່ອນຝູງ ຂອງເຈົ້າໜ້າທີ່ Rafael Ramos ໃນພິທີໄວ້ອາໄລໃນວັນສຸກວານນີ້ທີ່ໂບດ Christ Tabernacle ໃນຄຸ້ມ Queens ທ່ານ Ramos ແລະເພື່ອນເຈົ້າໜ້າທີ່ຮ່ວມງານ ທ່ານ Wenjian Liu ໄດ້ຖືກຍິງຕາຍໂດຍ ຜູ້ຊາຍຄົນນຶ່ງ ທີ່ອ້າງວ່າເພື່ອແກ້ແຄ້ນຕຳຫລວດ ທີ່ໄດ້ສັງຫານບັນດາຜູ້ຊາຍຄົນດຳທີ່ບໍ່ຕິດ ອາວຸດ ມືປືນທີ່ຍິງຕຳຫຼວດທັງສອງແມ່ນ ທ້າວ Ismaaiyl Brinsley ໃນເວລາຕໍ່ມາໄດ້ຍິງ ໂຕເອງຕາຍ ຮອງປະທານາທິບໍດີ ສະຫະລັດ ທ່ານ Joe Biden ຄາດວ່າ ຈະໄປຮ່ວມພິທີ ສົ່ງສະການ ໃຫ້ທ່ານ Romos ແລະພິທີສົ່ງສະການໃຫ້ທ່ານ Liu ນັ້ນຍັງບໍ່ທັນໄດ້ປະກາດໃຫ້ຊາບເທື່ອ